Har du meldt dig ind i den lokale idrætsforening i København for at kunne tage et slag badminton, eller for at spille en fodboldkamp med vennerne, så bliver det fremover dyrere. I hvert fald hvis din idrætsforening har over 60 procent medlemmer, der er over 25 år.

Fra 1. juli skal københavnske idrætsforeninger med mange voksne medlemmer betale et ekstra gebyr på mellem 75 og 150 kroner per voksenmedlem.

Det er Københavns Kommune, der har valgt at indføre gebyret på grund af kommende besparelser i kommunen.

Læs også : DIF-rapport: Stort set alle har råd til at dyrke idræt i Danmark

Men det giver ingen mening, mener Danmarks Idrætsforbund, der ikke tror Københavns Kommuner kan undgå besparelser via gebyret.

- Den gevinst man får af gebyret, forsvinder ved de systemer man skal oprette for overhovedet at få gebyret, siger Poul Broberg, der er Public Affairs-chef i Danmarks Idrætsforbund.

Kultur- og fritidsborgmester i Københavns Kommune Carl Christian Ebbesen (DF) kalder selv det ekstra gebyr en dum idé.

- Men det er nødvendigt, siger han.